
Til Marianne


«Three can keep a secret, if two of them are dead.»

– Benjamin Franklin, Poor Richard’s Almanack


PROLOG

Desemberstormen, 1999

 

Det var bare ett sted drapsetterforsker Peter Rye ville være for tiden, og det var i søvnen. I grenselandet mellom liv og død, der kroppen automatisk gikk på sparebluss og han kunne glemme alt rundt seg, til han våknet med et rykk ved firetiden og motløst måtte konstatere at hjertet fremdeles slo.

Morgenene var spesielt ille, og stillheten ved kjøkkenbordet desidert marerittaktig, men nettene bød på en deilig bevisstløshet hjulpet godt på vei av halvannen flaske dårlig skvip fra Lidl som han nå pleide å innta som hovedmåltid. Alkoholinntaket ville antakelig avkorte den totale levetiden hans med et tosifret antall år, slik helsemyndighetene illevarslende proklamerte, men det var tross alt bedre enn alternativet, mente Rye. I kronisk edru tilstand ville alle døgnets timer være like redselsfulle, og det ville få ham til å stikke tjenestevåpenet sitt i kjeften og si takk og farvel til alt i hop.

I beruselsens parallelle verden var det fremdeles en slags skillevegg mellom ham og hans personlige Endlösung, så selv om han var tiltrukket av den bekymringsløse intetheten han forestilte seg at døden var, hadde han ennå ikke falt for fristelsen. I stedet tok han til takke med søvnen, men da han la seg nå i kveld, hadde en rastløs sitring på innsiden av øyelokket fortalt ham at det ville bli en søvnløs natt.

Ikke på grunn av stormen som i løpet av dagen hadde rullet inn over landet og revet opp trær med roten, jevnet hus med jorden og nå fikk takkonstruksjonen over loftsleiligheten hans til å jamre seg som en gammel kjerring.

Heller ikke var det milliardskadene eller de menneskelivene den hadde tatt, som hadde utløst den prikkende fornemmelsen i nerveendene hans.

Det var ukedagen.

Fredag. Den første i måneden.

Han lå lenge og stirret ut i mørket til lyden av sin egen pust mens han forsøkte å forutse neste trekk. Intervallet mellom drapene var blitt kortere nå. Kunstneren, som de kalte ham, hadde etter alt å dømme fått smaken på det og ville ikke greie å vente til over nyttår med å ta neste offer. Det kom til å skje noe i kveld, det var Rye overbevist om. Etterforskningen hadde gått inn i sin tjuende måned, og han var ikke mye nærmere å knekke saken enn han hadde vært de første fem minuttene, men han hadde så smått begynt å få en følelse av når noe var under oppseiling.

Det første drapet hadde funnet sted en tidlig vårmorgen.

Sara Hölvin, en tjueen år gammel kunsthistoriestudent fra Århus, hadde vært ny i hovedstaden etter en tilsynelatende idyllisk oppvekst hos sine tannlegeforeldre i Smilets by. I timene før drapet hadde alarmsentralen fått noe de først tolket som en telefon fra en bekymret borger. Det var blitt sagt at en ung kvinne var i livsfare, men da vedkommende deretter hadde ledd sakte i røret før forbindelsen ble brutt, var meldingen blitt avskrevet som en tulleoppringning. Halvannen time senere hadde vedkommende ringt igjen og høflig meddelt at politiet kunne finne liket av Sara foran Kildegrotten i Søndermarken i Valby, og der hadde hun ganske riktig ligget da den første patruljebilen kom til stedet.

Avkledd i gresset. Maltraktert. Død.

Med Rye i spissen hadde drapsavdelingen etterforsket saken i månedsvis uten å finne et eneste brukbart spor, og politisjefen var på nippet til å pakke sammen og stemple den som uoppklart da neste offer dukket opp.

Julie Cigales, en tjueni år gammel fransk statsborger med algeriske røtter, hadde arbeidet som kurator på galleriet Purple Heart i Bredgade i København inntil de fant liket hennes i et blomsterbed i en kolonihage i Sydhavnen åtte måneder etter drapet på Sara. Også denne gangen hadde alarmsentralen først fått et varsel, deretter en adresse – og sånn hadde det fortsatt.

Laura Kastrup, trettiseks, mor til to og salgsansvarlig på Edition Copenhagen, et litografiverksted i Christianshavn, var blitt funnet død i gresset ved 5. Juni Plads på Frederiksberg i juli i år, mens liket av skulptør Hannah Tollund, førtisju, dukket opp for bare to måneder siden i Østre Anlæg under smokketreet i parken og med utsikt til Statens Museum for Kunst.

Fire kvinner i alderen tjueen til førtisju. Ingen fellesnevner i kroppsbygning, etnisitet eller nasjonalitet. Ingenting som forbandt dem ut over en interesse for kunst og det faktum at alle var blitt drept den første fredagen i måneden, funnet utendørs i grønne omgivelser og etterlatt på samme spesielle måte.

Peter Rye skiftet stilling i senga. Han rettet på hodeputen og forsøkte å la søvnen fange ham inn mens et lysbildeshow med kornete fotografier av drepte kvinner gikk rundt og rundt for hans indre blikk.

Den nøye koreograferte plasseringen av likene. Åpne, glassaktige øyne, utstrakte armer og blodrøde håndflater. Blek hud mot duggvått gress.

Han knep øynene hardere igjen og trakk pusten dypt ned i magen, holdt den i noen sekunder og pustet så sakte ut i et forsøk på å berolige nervesystemet og la seg oppsluke av mørket. Lysbildeapparatet klikket uanfektet videre, men i takt med at han begynte å døse av ble bildene uskarpe, og han kunne ikke lenger skjelne mellom ansiktet til de myrdede kvinnene og ansiktet til kona.

Han befant seg et sted mellom drøm og virkelighet da telefonen ringte på nattbordet ved siden av ham, og han svarte omtåket før ringetonen lød for tredje gang.

«Ja?»

«Ja, hallo, Smokey? Er det deg?» Den oppjagede stemmen i den andre enden tilhørte Erik Schäfer, Ryes makker i drapsavdelingen i Københavnspolitiet.

«Ja, det er meg.» Rye var brått lysvåken. Han satte seg opp og kastet et blikk på den digitale vekkerklokka. Tallene lyste rødt i mørket.

23.52.

Det var fremdeles fredag.

«Hva skjer?» spurte han. «Hva har vi?»

«Jaggu hadde du rett,» sa Schäfer. «Picasso har nettopp tatt den første telefonen til alarmsentralen, og nå venter vi på den neste. Hvis det utvikler seg sånn som vi regner med, kommer vi til å ha et område å søke i om en time eller to, så jeg har tillatt meg å underrette Oppermann og guttene fra kriminalteknisk. Alle står klare til å rykke ut.»

Peter Rye bet kjeven sammen og nikket for seg selv i mørket. John Oppermann var den nyutnevnte sjefen for rettsmedisinsk institutt, som sto for liksyn og obduksjon av alle drapsofre øst for Storebælt, mens det nasjonale kriminaltekniske senteret hadde ansvaret for arbeidet med tekniske spor. Alle visste hva som ventet dem om få timer. Et offer, et funnsted. Et syn som kom til å hjemsøke dem resten av livet.

Han skrudde på lampen på nattbordet og lot blikket hvile på den tomme siden av dobbeltsenga. De siste årene hadde det vært plassen til kona, Randi. Nå var den tom, og hjertet sank i brystet ved synet.

«Er du der ennå?» spurte Schäfer.

«Ja, jeg er her.» Rye reiste seg med røret fastklemt mellom skulder og øre i et forsøk på å få på seg buksene uten å hekte seg fast i telefonledningen. «Jeg kjører nå. Skal jeg hente deg på veien?»

«Nei, jeg er allerede på Gården. Alt mannskap ble innkalt tidligere i kveld på grunn av stormen.»

Alt mannskap, tenkte Rye og kjente et stikk av irritasjon.

«Jeg er der om et kvarter,» sa han og la på.

Juleglitterlenker som frem til i formiddag hadde prydet bygatene som funklende espalierer, knaste som sukker under dekkene på bilen, og København så ut som en blanding av en krigssone og en spøkelsesby. Veibanen flommet over med søppel, sykler og greiner, og de eneste kjøretøyene Rye passerte mens han kjørte slalåm på vei mot Politigården, var patruljevogner og ambulanser. Ellers lå gatene øde, herjet av stormen, som nå lot til å ha begynt å dabbe av.

Det irriterte ham at de ikke hadde kalt ham inn til å jobbe i dag. Riktignok sto han ikke på vaktplanen, men etter alt å dømme hadde det vært snakk om en alle-mann-på-dekk-situasjon, og likevel hadde politiinspektøren latt ham sitte på benken. Nok en gang.

Hvorfor i helvete?

Det var utvilsomt et velment, men også etter hvert hysterisk, hensyn, som fikk ham til å føle seg som en spedalsk på sin egen arbeidsplass. Han hadde vært nødt til å anstrenge seg voldsomt for ikke å miste stillingen som etterforskningsleder i det som Schäfer på et tidlig tidspunkt hadde døpt Picasso-saken, sannsynligvis fordi det var det eneste kunstnernavnet han kunne komme på i farten. I virkeligheten minnet gjerningsmannens signatur mer om John Everett Millais. Det var i hvert fall det profileringseksperten Henrik Bastrup hadde sagt da han påpekte likhetene mellom den britiske kunstnerens Ophelia, et portrett av Hamlets forlovede, og politiets bilder fra funnstedene, hvor ofrene var plassert i frodige omgivelser med oppadvendte håndflater. Og jo, hvis man betraktet det med sammenknepne øyne mens man sto på ett bein og sang Rule, Britannia!, var det vel noen likheter, men Rye kjøpte ikke Bastrups teori om at drapene var en referanse til Millais’ verk eller en slags hyllest til Shakespeare. Dessuten hadde Shakespeares fiktive dame dødd av drukning og for egen hånd, drevet av sorg og vanvidd. Men i sammenligning virket det som om disse virkelige kvinnene av kjøtt og blod hadde befunnet seg i livets smørøye da en eller annen gærning hadde bestemt seg for å slakte dem og stille ut de døde kroppene i et grotesk stilleben. Jo, de grønne funnstedene hadde en betydning, og gjerningsmannen oppfattet seg selv som en slags kunstner, ingen tvil om det, men ut over det var det ikke mye Rye kunne si med sikkerhet på nåværende tidspunkt.

Han parkerte halvt oppe på fortauet foran Politigården og betraktet seg selv i bakspeilet. Øynene var rødsprengte og blikket lett svømmende.

Var han full ennå?

Han fisket opp en pose Fisherman’s Friend fra midtkonsollen og puttet to pastiller i munnen før han gikk ut av bilen og begynte å gå mot bygningen, hvor han fant Erik Schäfer og resten av etterforskningsteamet i tredje etasje.

«Noe nytt?» spurte han idet han kom inn døra.

«Ikke ennå,» sa Schäfer og stumpet en sigarett i en bregne som sto i vinduskarmen.

Resten av teamet hilste på Rye med et nikk. De sa ingenting, men han visste hva alle tenkte: At det akkurat nå et sted i Stor-København var en kvinne som kjempet forgjeves for livet. Følelsen av handlingslammelse hadde sugd luften ut av lokalet for lengst.

Han vrengte av seg jakka og gikk bort til tekjøkkenet i den borteste enden av lokalet for å skjenke seg en kopp kaffe han av bitter erfaring visste ville være lunken og smake askebeger.

Schäfer tente en ny sigarett og fulgte etter ham. «Faen til drittvær, hæ?»

Rye nikket og kastet et blikk mot vinduet, hvor en hundre år gammel sørgepil pisket mot ruta. «Hva med huset, står det ennå?» spurte han.

Schäfer og kona hans drev og bygde drømmehuset sitt i Forfatterkvarteret i Valby og hadde nettopp feiret mønsås. Rye var overbevist om at det etter i dag ville være redusert til pinneved.

«Jeg har ikke vært der og sett, men det må jeg faen meg håpe.» Schäfer tok et trekk av røyken og sendte en røyksky ut i rommet med et sukk. «Connie kommer til å få helt hetta hvis vi må begynne forfra.»

«Vi får krysse fingrene for at det har gått bra,» sa Rye uten å tro det. «Happy wife, happy life, er det ikke sånn?»

Schäfer smilte forlegent av kommentaren og slo ned blikket, og Rye angret med en gang på hva han hadde sagt. Han var vant til de andres medlidende blikk, men ikke Schäfers. Da politiinspektøren hadde oppfordret ham til å ta permisjon og slikke sårene etter at Randi døde, som om litt meditasjon og et par spaserturer på Damhussøen på magisk vis ville lege alle sår, hadde Schäfer vært den første til å gå i bresjen for ham. Han var den eneste på Gården som ikke gikk på nåler fremdeles, fem måneder etter bisettelsen, og mer enn noensinne satte Rye pris på den unge partnerens kontante væremåte. Han gikk aldri rundt den varme grøten eller strøk ham med hårene for ikke å lage dårlig stemning, og han håpet at Schäfer ikke var blitt smittet av den hensynsbetennelsen som de andre tilsynelatende led av.

Rye skulle til å vri samtalen over på saken da Schäfer kom ham i forkjøpet.

«Dette er til å bli gæren av,» sa han og så utålmodig bort på Anita Knudsen – en stor, deigformet dame fra alarmsentralen som satt og screenet telefonsamtalene. Han rettet blikket mot Rye igjen. «Hvordan visste du at det ville skje noe i dag? Visst er det fredag den 3., men det har jo gått lengre tid mellom de andre drapene.»

«Bare en magefølelse,» sa Rye. Han tok en slurk av kaffen og skar en grimase. Askebeger, helt klart. «Jeg tror han føler seg overlegen fordi vi ikke har noe på ham ennå, og det gjør ham uforsiktig. Han føler det er like før han vinner spillet, og så blir han overmodig.»

«Han skal ikke vinne en dritt,» mumlet Schäfer og så på Rye som om han nettopp hadde fått øye på en bit spinat mellom tennene hans. En loddrett rynke dukket opp mellom øyebrynene. «Du, Smokey, er du klar nok til dette?»

Smokey. Rye kunne ikke huske at Schäfer noen gang hadde kalt ham noe annet. Han sendte ham et skuffet blikk. «Et tu, Brute …»

«Hæ?»

«Det har gått fem måneder nå, og hvis jeg ikke snart kan –»

«Jeg snakker ikke om Randi,» sa Schäfer og kastet et kort blikk på de andre i den andre enden av rommet. Han så på Rye igjen og senket stemmen. «Har du drukket?»

Rye ristet lett på hodet og viftet vekk spørsmålet. «Litt vin til maten. Det er flere timer siden.»

Schäfer betraktet ham med lett sammenknepne øyne og plukket bort et tobakksrusk fra underleppa. Ingen hensynsbetennelse å spore. «Litt vin, sier du?»

«Ja. Den er nesten ute av systemet.»

«Aha …» Schäfer la en hånd på skulderen til Rye og lente seg tettere mot ham. «Hør her, alle her inne har forståelse for hva du har vært gjennom, og hvis du trenger en sjau med flaska en gang iblant for å bearbeide det – be my guest!» Han understreket poenget med sigaretten mens han snakket. «Men hvis politiinspektøren får høre at du kommer halvt påseilt på jobb, er det på huet og ræva ut. Du skjønner det, ikke sant?»

«Jeg har kontrollen.»

«Det håper jeg faen meg, for dette er din etterforskning. Du må ikke gi dem en grunn til å ta den fra deg. Ett glass blir fort til to, så til sju og så til avskjed på grått papir. Det sklir fort ut.»

«Jeg har kontrollen,» gjentok Rye.

I samme øyeblikk ringte telefonen.

De stilte seg i en taus halvsirkel foran bordet der Anita Knudsen satt, og Rye ga tegn til at hun skulle besvare anropet. Hun trakk pusten dypt inn og koblet over til høyttaler.

«Københavnspolitiet.»

Med unntak av en knitring som minnet om en gammel grammofonplate med hakk, kom det ingen lyder fra høyttaleren. Ti hjerteslag tikket forbi mens alle holdt pusten.

Rye nikket til Anita. Fortsett!

«Det er Københavnspolitiet,» gjentok hun. «Hvem snakker jeg med?»

«Hvem du snakker med er ikke så avgjørende, kjære Anita.» Hun kikket opp på Peter Rye, men fargen i kinnene forsvant.

«Du burde heller spørre hvem flasketuten peker på. Eller snarere: hvem og hvor.» Stemmen i røret hørtes forvrengt ut, men tonen var vennlig, nesten sjarmerende. «Jeg kan forestille meg at alle sitter på nåler der inne, stemmer ikke det? Den stakkars sørgmodige Peter Rye og schæferen hans. De kriminaltekniske løpeguttene og den å-så-distingverte Doktor Oppermann.» Mannen lo en besynderlig tiltalende latter. «De lytter til dette, ikke sant?»

Rye ristet på hodet for å signalisere at hun ikke skulle avsløre noe, men med unntak av statsobdusenten, som ikke innfant seg før det var et lik å undersøke, hadde personen i røret kontroll på hvem som befant seg i lokalet.

«Hvem peker flasketuten på?» spurte Anita og kommuniserte med et skuldertrekk at hun ikke visste hva hun ellers skulle spørre om.

«Det finner dere tidsnok ut av. La oss starte med hvor. Dagens utflukt går til Rådhuspladsen 57, værelse 312. God fornøyelse!»

Forbindelsen ble brutt, og Anita rev av seg hodetelefonene som om hun hadde brent seg på dem.

«Hvordan vet han hva jeg heter?» spurte hun og så på Rye med like deler engstelse og bebreidelse, men han hadde oppmerksomheten rettet mot Schäfer.

«Rådhuspladsen?» sa han. «Det er da faen ikke noen grønne områder inne ved Rådhuspladsen. Ikke annet enn Rådhushaven, og den er vel stengt på dette tidspunktet?»

Schäfer svarte ikke. Han stirret ut i luften, mens bekymringsrynken mellom brynene boret seg dypere inn i ansiktet.

Rye rettet blikket mot Anita Knudsen. «Kan du se hva nummer 57 er?»

«Et øyeblikk.» Fingrene løp raskt over tastaturet. «Rådhuspladsen 57 … Det er Palace Hotel.»

«Palasshotellet?» Peter Rye trakk forbauset inn haken. «Hva faen er greia med det?»

Palace var et halvmondént turisthotell nede i den mer lurvete delen av Strøget, med naboer som Burger King og Ripley’s Believe It or Not. Det var med andre ord langt til byens åpne parker og plener, og glem alt om Picasso og Millais’ penselstrøk – her var det graffiti som regjerte.

«Det gir absolutt ingen mening,» sa Rye og tok på seg jakka i en kjapp bevegelse. «Hvorfor skifter han plutselig modus?»

Schäfer møtte blikket hans og ristet sakte på hodet. «Dette er ikke bra, Peter.»

Kjøreturen fra Politigården til Rådhuspladsen gikk på under to minutter, og med unntak av politisirenen og lyden av dekkene som skrek mot asfalten, var det stille i bilen. De parkerte foran hotellinngangen og gikk med raske skritt bort til skranken i resepsjonen, der det sto en liten, solariumsbrun mann med sirlig trimmet kinnskjegg og tenner som skinte i et slitt ansikt.

Rye holdt politiskiltet mot ham og pekte på nøkkelrekken på veggen. «Københavns politi. Vi må få adgang til rom 312.»

Mannen, som navneskiltet avslørte at het Ricco, så skiftevis på Rye og Schäfer. «Politiet? Jeg forstår ikke … Har dere ikke –»

«Finn frem den nøkkelen nå, for helvete,» sa Schäfer og slo knyttneven i disken. «Med en gang!»

Mannen fremskaffet en nøkkel, og Rye skyndte seg bort til heisen, mens Schäfer – den ni år yngre og mer spenstige av de to – begynte å løpe opp trappa. De fant romnummeret de lette etter i tredje etasje, og Rye forsøkte å låse opp døra, mens Schäfer trakk sin Heckler & Koch ut av hylsteret og gjorde seg klar til å gå først inn på rommet.

Rye ristet på hodet og slengte fra seg nøkkelen. «Den dritten virker ikke,» sa han og trakk våpen.

«Flytt deg!» Schäfer tok et skritt bakover og sparket så hardt at den mørke dørkarmen splintret, og døra fløy av hengslene med et brak. «POLITI!» ropte han og gikk inn med våpenet hevet foran seg.

Peter Rye var ett skritt bak ham, og blikket skannet hurtig hotellrommet.

Det lå en kvinne i fosterstilling på senga. Hun var naken, og ansiktet var delvis dekket av et putevar. Lange, lyse lokker stakk ut under det hvite bomullsstoffet som bleke tentakler, mens lakenet under henne var svartfiolett av blod.

Han og Schäfer delte seg rutinert opp. Schäfer gikk bort til kvinnen for å sjekke om det var livstegn, mens Rye sikret badet. Det var ingen der inne, men det så ut som om dusjen nylig hadde vært i bruk. Forseglingen på en av sjampoflaskene på hylla i dusjen var brutt, og det hang et krøllet håndkle over badekarkanten. Ellers var det ingenting å se der. Ingen toalettsaker, ingen personlige eiendeler.

Rye gikk tilbake til soverommet.

«Han har forduftet,» sa han og stakk pistolen i hylsteret. Han så avventende på Schäfer, som sto lent over kvinnen. Han hadde løftet putevaret vekk fra ansiktet og lette etter en puls, selv om de åpne, blanke øynene og den halvmåneformede flengen på halsen avslørte at det ikke var noe å finne. Hun hadde for lengst forblødd.

Rye strøk en flat hånd over skjeggstubbene. Han så seg rundt i rommet og ristet på hodet.

«Jeg forstår ikke hva faen det er som foregår. Hvorfor et hotell, plutselig?»

«Fordi han har begynt å gå etter oss personlig,» sa Schäfer. Han sto fremdeles med ryggen til Rye. Da han snudde seg, var det noe i blikket som Rye ikke hadde sett før. Det var ikke bare sinne som ulmet der inne. Det var noe annet, noe skrøpelig. Var det frykt?

«Hva mener du?» spurte Rye.

«Jeg mener at det er personlig nå.» Schäfer nikket mot kvinnen på senga. Stemmen hørtes mørkere ut enn den pleide. «Jeg sverger på at jeg vil drepe det svinet.»

Rye gikk et par skritt nærmere senga. Han så ned på kvinnen og ristet spørrende på hodet. «Jeg forstår ikke hva du –»

«Det er kona til Kolbeck,» sa Schäfer. «Hun er en av oss.»

Et grøss ilte oppover ryggraden til Peter Rye og boret seg inn i kraniet da gjenkjennelsen sank inn.

Marianne Kolbeck var ansatt som analytiker i Københavnspolitiets etterretnings- og analysesenter. Rye hadde hilst på henne bare en håndfull ganger, men visste ad omveier at hun var flink i jobben og godt likt av kollegene på Gården.

Mannen hennes kjente han bedre. John Kolbeck var motorsykkelbetjent og svær som et hus. Han var også en forbausende habil jazztrommeslager og – som Rye hadde erfart tidligere dette året – et varmt menneske. John hadde kommet i Randis bisettelse, selv om han og Rye ikke var noe man kunne betegne som nære venner, og mesteparten av dagen hadde han snakket med Randis parkinsonsyke mor, som Rye selv ikke hadde krefter til å ta seg av. Den gangen hadde han skrevet seg bak øret at han måtte huske å gjengjelde tjenesten om anledningen skulle by seg. Han hadde ikke forestilt seg at dagen ville inntreffe så fort.

Schäfer hadde rett, tenkte han. Det var personlig nå.

En redselstanke streifet ham, og han så på Schäfer. «Erik, hvor er Connie?»

«Hos foreldrene på Saint Lucia.» Blikket til Schäfer avslørte at han hadde tenkt det samme. «Hun er i sikkerhet.»

«Bra …» Rye nikket for seg selv og så seg litt famlende rundt i rommet mens han lette etter ordene. «Ok, vi må … vi må få tak i Oppermann, og vi må få hentet inn sporhundene,» sa han med henvisning til kriminalteknikerne, som fremdeles befant seg på Politigården.

«Hva med Kolbeck?» spurte Schäfer.

Rye gned seg i tinningene og trakk pusten dypt. «Jeg skal finne ham når vi er ferdige her.»

«Synes du ikke heller at jeg bør ta den?»

«Nei.» Rye så bort på senga og ristet på hodet. «Denne tar jeg.»

Schäfer nikket og slo blikket ned. Det var ikke en beskjed noen av dem ønsket å være budbringer av.

«La oss komme i gang,» sa Rye.

Den neste timen vrimlet det av politifolk og kriminalteknikere på hotellet. Bare statsobdusenten lot vente på seg, og det lignet ham ikke.

Schäfer kikket på klokka. «Hvor faen blir det av ham?»

«Prøv en gang til,» sa Rye.

Schäfer gikk ut på gangen for å ringe og kom tilbake etter få minutter.

«Stormen har veltet et tre over veien der Oppermann bor, så han kommer ikke ut med bilen,» sa han og stakk den nye Nokia 3210-mobilen tilbake i innerlomma. «En patruljevogn er på vei ut for å hente ham, så han er her i løpet av en halvtimes tid.»

Rye brummet fraværende. Han satt på huk ved siden av senga og lyste inn under den med en lommelykt, så sjekket han nattbordskuffen og gikk videre til minibaren og sofabordet, hvor det sto et vannglass. Han ristet opp en bevispose og la glasset i den. «Få en av teknikerne til å undersøke om det er overvåkningskameraer i lobbyen,» sa han. «Jeg synes jeg fikk et glimt av et kamera der nede da vi kom. Vi må få alt videomaterialet de måtte sitte på.»

«Jeg har allerede bedt resepsjonisten om det, og han holder på å samle inn det de har,» sa Schäfer og pekte med tommelen mot badet, der teknikerne var i gang med å sikre spor. «Er de ikke snart ferdige der inne?»

«Ikke ennå. Det ser ut til at dusjen nylig har vært brukt, så vi må sikre avløpet for –»

«Unnskyld, kan jeg forstyrre et øyeblikk?»

Både Rye og Schäfer snudde seg mot stemmen. Den tilhørte en ung, rødmusset politifotograf som Rye ikke hadde møtt før. Som de andre var han kledd i en hvit heldrakt og sto i døråpningen til hotellrommet.

«Hva er det, Nick?» spurte Schäfer.

«Det står en John Kolbeck nede i lobbyen,» sa fotografen og vred seg i hendene. «Han hørte noe om saken på politiradioen og spør etter romnummeret.»

Schäfer lot blikket gli over liket på senga og videre til makkeren. Han ristet på hodet.

«No way,» sa han. «Han kommer ikke opp hit.»

Rye spente kjevemusklene og trakk pusten sakte inn gjennom nesen, men sa ingenting.

«Han skal ikke se henne sånn, Peter!» Schäfer understreket poenget ved å peke demonstrativt på den døde kvinnen, som om det var nødvendig å presisere hva han hentydet til.

I samme øyeblikk lød noe oppstuss utenfor rommet, og John Kolbecks stemme gjallet nedover gangen.

«HVOR ER HUN?» ropte han. «LA MEG KOMME FORBI!»

Schäfer bannet sakte for seg selv og satte kurs mot gangen. Rye nølte et øyeblikk, så fulgte han etter. Grunnen var i ferd med å forsvinne under kollegaen deres, og han visste at det ikke var noe de kunne gjøre for å forhindre det.

Ute på gangen så han at Schäfer slo ut med armene for å blokkere veien for Kolbeck, som gikk imot dem med sinte skritt. Han hadde på seg en kjøredress i skinn og en neongul politivest. I venstre hånd hadde han hjelmen, mens den høyre var så hardt knyttet at knokene var hvite.

«Er det sant?» spurte han da han kom bort til Schäfer. Han var et helt hode høyere enn ham. «Er det henne?»

Schäfer tok forsiktig tak i ham. «John, la oss gå og sette oss nede i lobbyen, så vi kan –»

Kolbeck rev til seg armen og skubbet Schäfer hardt i brystet.

«Er du døv?» ropte han. De mørke øynene skinte vått i ansiktet. «Jeg stilte deg et spørsmål. Er det Marianne?»

Schäfer holdt hendene flatt opp foran seg som om han forsøkte å nærme seg en hest nederst i en innhegning. «Jeg tror det er best om du –»

«Å gud, nei. Nei!» John Kolbecks stemme brast, og han knep øynene hardt igjen. Han bøyde seg fremover mens han trakk pusten i hurtige, overflatiske støt.

Schafer betraktet ham et øyeblikk uten å si noe. «Jeg tror det er best hvis du –»

«Jeg vil se henne.» Kolbeck rettet seg opp og så anklagende på Schäfer. Han strøk en flat hånd over kinnet for å tørke bort en tåre. «Jeg vil se kona mi.»

«Tro meg …» Schäfer ristet på hodet og tok forsiktig i ham. «Du har ikke lyst til å se henne sånn.»

Peter Rye kremtet bak dem. Schäfer snudde hodet og møtte blikket hans.

Rye nikket en enkelt gang, og Schäfer slapp motvillig taket.

John Kolbeck nølte. Han så fra den ene til den andre i noen sekunder. Så dreide han om hjørnet og forsvant inn på hotellrommet. For sitt indre øye så Peter Rye sin egen kones livløse kropp da redselsbrølet lød.

